
Text rozhodnutia
Súd: Najvyšší súd Spisová značka: 5Sžo/34/2015 Identifikačné číslo súdneho spisu: 7014200948 Dátum vydania rozhodnutia: 28. 02. 2017 Meno a priezvisko sudcu, VSÚ: JUDr. Milan Morava ECLI: ECLI:SK:NSSR:2017:7014200948.1 Uznesenie Najvyšší súd Slovenskej republiky v právnej veci žalobcu: Krajský prokurátor Krajskej prokuratúry Košice, so sídlom Mojmírova 5, Košice, proti žalovanému: 5. disciplinárna komisia Generálnej prokuratúry Slovenskej republiky, so sídlom Štúrova 2, Bratislava, za účasti JUDr. Františka Čorbu, bývalého okresného prokurátora Okresnej prokuratúry Košice - okolie a za účasti JUDr. Františka Petríka, bývalého okresného prokurátora Okresnej prokuratúry Košice - okolie, o opravnom prostriedku žalobcu proti rozhodnutiu 3. disciplinárnej komisie Generálnej prokuratúry Slovenskej republiky č. XV/6 Spr 14/13/1000-36 z 19. júna 2014, o odvolaní žalobcu proti rozsudku Krajského súdu v Košiciach zo 7. novembra 2014, č.k. 1Sp/37/2014-32, takto r o z h o d o l : Najvyšší súd Slovenskej republiky odvolacie konanie z a s t a v u j e . Žiaden z účastníkov n e m á p r á v o na náhradu trov odvolacieho konania. o d ô v o d n e n i e : Krajský súd v Košiciach (ďalej len „krajský súd“) rozsudkom zo 7. novembra 2014, č.k. 1Sp/37/2014-32, podľa § 250q ods. 2 O.s.p. potvrdil rozhodnutie č. XV/6 Spr 14/13/1000-36 z 19. júna 2014, ktorým 3. disciplinárna komisia Generálnej prokuratúry Slovenskej republiky podľa § 208 ods. 2 písm. a/ zákona č. 154/2004 Z.z. o prokurátoroch a právnych čakateľoch prokuratúry oslobodila okresných prokurátorov Okresnej prokuratúry Košice - okolie JUDr. Františka Čorbu a JUDr. Františka Petríka z pod návrhu žalobcu na začatie disciplinárneho konania. O náhrade trov konania krajský súd rozhodol podľa § 250k ods. 1 O.s.p. za použitia § 250l ods. 2 O.s.p. tak, že účastníkom právo na náhradu trov konania nepriznal. Proti rozsudku krajského súdu, v časti týkajúcej sa JUDr. Františka Čorbu, podal v lehote ustanovenej zákonom odvolanie žalobca. V časti týkajúcej sa JUDr. Františka Petríka žalobca odvolanie nepodal, nakoľko tento dňa 30.11.2014 ukončil služobný pomer. Podaním z 29.06.2015 vzal žalobca svoje odvolanie v celom rozsahu späť s odôvodnením, že k 30.06.2015 zanikne služobný pomer JUDr. Františka Čorbu. Podľa § 491 ods. 1 zákona č. 162/2015 Z.z. Správneho súdneho poriadku (ďalej len „SSP“), ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. Podľa § 492 ods. 2 SSP odvolacie konania podľa piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Podľa § 246c ods. 1 veta prvá zákona č. 99/1963 Zb. Občiansky súdny poriadok (ďalej len „OSP“) pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 207 ods. 2 OSP dokiaľ o odvolaní nebolo rozhodnuté, možno ho vziať späť. Ak niekto vzal odvolanie späť, nemôže ho podať znova. Podľa § 207 ods. 3 OSP ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. Keďže žalobca vzal svoje odvolanie späť skôr, ako o ňom bolo rozhodnuté, Najvyšší súd Slovenskej republiky ako súd odvolací (§ 10 ods. 2 OSP v spojení s § 246c ods. 1 veta prvá OSP) odvolacie konanie podľa § 207 ods. 3 OSP v spojení s § 246c ods. 1 veta prvá OSP zastavil. O náhrade trov odvolacieho konania rozhodol Najvyšší súd Slovenskej republiky podľa § 224 ods. 1 OSP v spojení s § 146 ods. 1 písm. c) OSP a s použitím § 246c ods. 1 veta prvá OSP. Toto rozhodnutie prijal senát Najvyššieho súdu Slovenskej republiky v pomere hlasov 3:0 (§ 3 ods. 9 veta tretia zákona č. 757/2004 Z.z. o súdoch a o zmene a doplnení niektorých zákonov v znení účinnom od 1. mája 2011). Poučenie: Proti tomuto uzneseniu n i e j e prípustný opravný prostriedok.

Zdroj: KAUZIS.SK – https://www.kauzis.sk/judikatura/r/ECLI:SK:NSSR:2017:7014200948.1 (dáta aktuálne k 13. 11. 2026). Záväzné je znenie zverejnené súdom.




